Notum sit omnibus hominibus, tam presentibus quam futuris, quod ego Wido, senior de Verduno, cognocens innumerabilia mala que feceram loco beati martiris Marcelli, et maxime propter ecclesiam Sancti Laurentii de Pontidoto quam combussi cum domo monachi, unde metuo incurrere iram omnipotentis Dei et eterno igni tradi, et quia, cogente paupertate, omnia non possum restituere, mea spontanea voluntate volo aliquantulum restituere. Idcirco dono Deo et predicto martiri ecclesiam de Naviliaco villa, propter quam ego multa mala feci, idest offerenda cum altare, et sepulturam, et baptisterium, et terciam partem decime. Dono etiam ecclesiam de Parriciaco cum villa et omne quod ibi habeo, si monachi sancti Marcelli recuperare possunt de illis qui ex mea parte tenent. Hoc donum feci in manu domni Narduini, prioris, apud curtem Bertaldi, videntibus Guidone de Mariniaco, et Garnerio de Porlineis, et Letbaldo de Sancto Gervasio, et Rotberto de Girgiaco. Post ea, apud Cabilonem, mater mea et frater meus Igmarus laudaverunt hoc donum, audientibus et videntibus Hugone de Marchia et Salicherio, milite, de Sancto Marcello.